《河圖提劉》曰：帝季，日角戴勝，斗胸龜背龍股，長七尺八寸，明聖寬仁，好任主軫。
《春秋孔演圖》曰：其人日角龍顏，姓卯金，含仁義。
《史記》曰：高祖諱邦，字季，沛豐邑中陽里人，為人隆准而龍顏，美鬚髯，左股有七十二黑子，寬仁愛人，意豁如也。為泗上亭長，常從王媼武負貰酒飲，醉臥，武負王媼見其上常有龍，怪之，高祖每留飲，酒讎數倍，呂公者，好相人，見高祖狀貌，因敬重之。呂公曰：臣少好相人，相人多矣。無如季相，願季自愛，臣有息女，願為箕帚妾，女即呂后也。生孝惠帝魯元公主，有一老父過，請飲。老父相呂后曰：夫人天下貴人也。令相兩子，見孝惠帝。曰：夫人所以貴者，乃此男，魯元公主亦皆貴，老父已去，高祖從旁舍來，呂后具言，高祖乃追及老父。老父曰：向見者夫人兒子，皆似君相，君相貴不可言，及高祖貴，遂不知老父去處，高祖以亭長為縣送徒於驪山，到豐西澤中亭，止飲，夜皆解縱所送徒，高祖夜經澤中，前有大白蛇當徑，高祖拔劍斬之。事具符命部。秦始皇帝常曰：東南有天子氣，於是東遊，高祖隱於芒碭山澤間，呂后與人俱求，常得之，高祖怪問呂后。呂后曰：季所在山居，上常有雲氣，故往常得季，高祖興諸侯兵，共擊項羽，項羽敗而走，使騎將灌嬰追殺羽東城，正月，諸侯尊漢王為皇帝。
又曰：范增說項羽曰：沛公居東，貪於財貨，好美姬，今入關，財物無所取，婦女無所幸，此其志不在小，吾令人望氣，皆為龍虎，成五采，此天子氣也。
《漢書》曰：漢承堯運，德祚已盛，斷蛇著符，旗幟尚赤，協于火德，自然之應，得天統矣。
《論衡》曰：項羽與高祖俱起，威力輕重，未有所定，高祖誅羽，難於斬鐵也。武王伐紂，易於摧木也。然則漢力勝周多矣。湯武伐桀紂，一敵也。高祖誅秦殺項羽，兼勝二家，力倍湯武，五代之起，皆有因緣，力易為也。高祖從亭長，提三尺劍，取天下，光武由白水，奮威武，帝海內，無尺土所因，一位所乘，直奉天命，推勳自然，此則起高於川汙，為深於丘山也。
荀悅《漢紀論》曰：高祖開建大業，統畢元功，度量規矩，不可尚矣。天下初定，庶事草創，故韶夏之音，天下未聞焉。
《帝王世紀》曰：禮稱至道以王，義道以霸，觀高祖之取天下也。遭秦暴亂，不階尺土之資，不摧將相之柄，發跡泗亭，奮其智謀，銜勒英雄，鞭驅天下，或以德致，或以義成，事以權斷，順逆不常，霸王之道雜焉。是以居帝王之位，而無一定之制，三代之美，固難及矣。
《晉傅玄漢高祖畫贊》曰：赫赫漢祖，受命龍興，五星協象，神母告徵，討秦滅項，如日之升，超從側陋，光據萬乘。
《周庾信漢高祖置酒沛宮畫贊》曰：遊子思舊，來歸沛宮，還迎故老，更召歌童，雖欣入沛，方念移豐，酒酣自舞，先歌大風。
《魏高貴鄉公少康漢高祖論》曰：上問荀顗等曰：有夏既衰，后相殄滅，少康收輯夏眾，復禹之績，高祖拔起壟畝，芟夷秦項，考其功德，誰宜為先。顗等曰：造之與因，難易不同，少康功德雖美，猶為中興，與漢世祖同流可也。至如高祖，臣等以為優。上曰：少康生於滅亡之後，降為諸侯之隸，能布其德而兆有其謀，卒滅過戈，復禹之績，祀夏配天，不失舊物，非至德弘仁，豈濟斯勳，漢祖因土崩之勢，收一時之權，為人子則數危其親，為人君則因賢相，為人父則不能衛子，身歿之後，社稷幾傾，若與少康易地而處，或未能復大禹之績也。推此言之，宜高夏康而下漢祖矣。